**Likumprojekta**

**“Par Latvijas Republikas valdības, Igaunijas Republikas valdības un Lietuvas Republikas valdības līgumu par Rail Baltic/Rail Baltica dzelzceļa savienojuma izveidi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts “Latvijas Republikas valdības, Igaunijas Republikas valdības un Lietuvas Republikas valdības līgumu par Rail Baltic/Rail Baltica dzelzceļa savienojuma izveidi” (turpmāk – likumprojekts) ir izstrādāts saskaņā ar 2016.gada 3. maija Ministru kabineta rīkojumu “Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai” 16.1.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik Baltijas valstu sadarbību dzelzceļa transporta jomā regulē 2013.gada 2.maija Latvijas Republikas valdības, Igaunijas Republikas valdības un Lietuvas Republikas valdības nolīgums par sadarbību dzelzceļa transporta jomā, kura 3. pants paredz, ka kompetentās institūcijas un citas valsts pārvaldes institūcijas, publiskās lietošanas dzelzceļa infrastruktūras pārvaldītāji un licencēti pārvadātāji sadarbojas Rail Baltica projekta ieviešanā un attīstībā.  Vienlaikus Rail Baltica projekta realizēšanai pēdējos gados noslēgtas sadarbības deklarācijas Baltijas valstu līmenī, kā arī ar Poliju, Somiju un Eiropas Savienību. Pēdējā noslēgta 2016.gada 21.jūnijā, Eiropas transporta tīkla (TEN-T) dienu 2016 ietvaros Roterdamā. Latvija, Lietuva, Igaunija, Polija un Somija, kā arī Eiropas Savienības Baltijas transporta koridora koordinatore, parakstīja Deklarāciju, apliecinot Rail Baltica nozīmību reģionā, kā arī ieinteresētību kopīgi aktīvi turpināt realizēt Rail Baltica projektu.  Lai gan Baltijas valstis apstiprinājušas savu interesi kopīgi realizēt Rail Baltica projektu, 2014.gadā nodibinājušas kopuzņēmumu a/s “RB Rail”, pieteikušās un saņēmušas Eisopas Savienības finansējumu, starpvaldību līgums, kas nostiprinātu valstu apņemšanos realizēt projektu līdz šim noslēgts nav.  Darbs pie Latvijas Republikas valdības, Igaunijas Republikas valdības un Lietuvas Republikas valdības līguma par Rail Baltic/Rail Baltica dzelzceļa savienojuma izveidi (turpmāk –Līgums) izstrādes tika uzsākts 2014 gadā, ko atbalstīja arī Eiropas Komisija un kura esamība norādītu uz projekta briedumu un valstu gatavību realizēt Rail Baltica projektu.  Līgums uzsver Baltijas valstu kopīgo mērķi attīstīt Rail Baltica publiskās lietošanas dzelzceļa infrastruktūru, kas to iedzīvotājiem un uzņēmējiem ir stratēģisks un saimnieciski nozīmīgs objekts. Rail Baltica ir nozīmīgs infrastruktūras projekts ne tikai Baltijas valstīm, bet arī Polijai un Somijai, kā arī Eiropas Savienībai, kuras mērķis ir attīstīt Eiropas transporta tīklus, ieskaitot Ziemeļjūras – Baltijas jūras transporta koridoru.  Tāpat Līgums nostiprina līdz šim lietoto Rail Baltica dzelzceļa definīciju, a/s “RB Rail” statusu, kā projekta koordinatoru un Rail Baltica maršrutu Baltijas valstīs. Līgums tāpat apstiprina Baltijas valstu pausto apņemšanos projektu realizēt līdz 2025.gadam, lai uzsāktu līnijas ekspluatāciju 2026.gadā. Tāpat Līgums norāda uz Eiropas Savienības finansējuma nozīmi projekta realizēšanā un valstu gatavību arī turpmāk pieteikties uz Eiropas Savienības finansējumu ar atbalsta likmi līdz 85%. Projekta finansēšanas avots 2014. – 2020 (n+2) periodā ir "Eiropas infrastruktūras savienošanas instruments", kas izveidots ar 2013.gada 11.decembra Eiropas Parlamenta un Padomes regulu (ES) Nr. 1316/2013 ar ko izveido Eiropas infrastruktūras savienošanas instrumentu, groza Regulu (ES) Nr. 913/2010 un atceļ Regulu (EK) Nr. 680/2007 un Regulu (EK) Nr. 67/2010.  Līgumā ir skaidri definēts, ka kopīgi uzbūvētā infrastruktūra pieder valstij, kuras teritorijā tā atrodas. Līgums nosaka principu nediskriminējošai piekļuvei infrastruktūrai un sadarbību starp regulatīvajām un drošības iestādēm dzelzceļa jomā.  Līgums uzsver Eiropas finansējuma nozīmi projekta realizēšanā un apliecina, ka valstis turpinās pieteikties uz Eiropas Savienības finansējumu līdz projekta pabeigšanai. Lai pēc iespējas efektīvāk realizētu projektu un samazinātu birokrātiju, Līgums paredz iespēju visām pusēm no valsts budžeta līdzekļiem līdzfinansēt projekta aktivitātes ko saskaņā ar noslēgtajiem Finansēšanas līgumiem īsteno projekta koordinators. Nacionālais līdzfinansējums tiek paredzēts EISI Finansēšanas līgumā ietverto koordinatora aktivitāšu realizācijai pēc kopējā atbalsta intensitātes principa, t.i. Eiropas Savienības finansējums līdz 85%.  Atbildīgās institūcijas par Līguma izpildes jautājumiem ir Baltijas valstu atbildīgās nozares ministrijas. Domstarpības un strīdus, ja tādi rastos, plānots risināt sarunu un konsultāciju ceļā starp Pusēm. Gadījumos ja dalībvalstu nacionālie normatīvo aktu nosacījumi ir pretrunīgi, tad puses piemēro Eiropas Savienības tiesību aktos noteiktos nosacījumus attiecībā uz projekta ieviešanu.  Kā Līguma depozitārijs ir noteikta Latvijas Republikas valdība. |
| 3. | Projekta izstrādē iesaistītās institūcijas | Projekta izstrādē no Latvijas puses piedalījās Satiksmes ministrijas pārstāvji, no Igaunijas puses piedalījās Ekonomikas un komunikāciju lietu ministrijas pārstāvji un no Lietuvas puses piedalījās Transporta un komunikācijas ministrijas pārstāvji. Nolīguma projekts tika saskaņots ar Tieslietu ministriju, Ārlietu ministriju, Finanšu ministriju un Valsts kanceleju. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta mērķis ir veicināt Eiropas sliežu platuma publiskās lietošanas dzelzceļa Rail Baltica projekta īstenošanu ar vēlmi pilnībā integrēt Baltijas valstis un to galvaspilsētas Eiropas Savienības dzelzceļu sistēmā un Eiropas transporta tīklā (TEN-T). Attiecīgi galvenā mērķa grupa ir Latvijas un Baltijas valstu iedzīvotāji un uzņēmēji. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts veicinās tautsaimniecības attīstību un Baltijas valstu integrēšanu Eiropas Savienības dzelzceļu sistēmā un Eiropas transporta tīklā (TEN-T). Ietekme uz administratīvo slogu nav paredzama. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav |

|  |  |  |
| --- | --- | --- |
|  | | |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Likumprojekts sagatavots ievērojot Eiropas Parlamenta un Padomes regulu (ES) Nr. 1316/2013, ar ko izveido Eiropas infrastruktūras savienošanas instrumentu, groza Regulu (ES) Nr. 913/2010 un atceļ Regulu (EK) Nr. 680/2007 un Regulu (EK) Nr. 67/2010 un Eiropas Parlamenta un Padomes regulu (ES) Nr. 1315/2013 par Savienības pamatnostādnēm Eiropas tīkla attīstībai un ar ko atceļ Lēmumu Nr. 661/2010/ES. Līgums atbilst Rail Baltica projekta realizēšanai noslēgtajiem Finansēšanas līgumiem ar Inovāciju un tīklu izpildaģentūru Nr. INEA/CEF/TRAN/M2014/1045990 un Nr. INEA/CEF/TRAN/M2015/1129482. | |
| 2. | Citas starptautiskās saistības | Līgums atbilst Baltijas valstu vienotajai pieejai Rail Baltica projekta realizēšanā, ir saskaņā ar Baltijas valstu kopuzņēmuma a/s “RB Rail” akcionāru līgumu. | |
| 3. | Cita informācija | Nav | |

|  |
| --- |
| **1.tabula**  **Tiesību akta projekta atbilstība ES tiesību aktiem**  Eiropas Parlamenta un Padomes regulu (ES) Nr. 1316/2013, ar ko izveido Eiropas infrastruktūras savienošanas instrumentu, groza Regulu (ES) Nr. 913/2010 un atceļ Regulu (EK) Nr. 680/2007 un Regulu (EK) Nr. 67/2010.  Eiropas Parlamenta un Padomes regulu (ES) Nr. 1315/2013 par Savienības pamatnostādnēm Eiropas tīkla attīstībai un ar ko atceļ Lēmumu Nr. 661/2010/ES |

|  |  |  |
| --- | --- | --- |
| **2.tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.**  **Pasākumi šo saistību izpildei** | | |
| 1A | 1B | 1C |
| Eiropas Parlamenta un Padomes regulu (ES) Nr. 1316/2013, ar ko izveido Eiropas infrastruktūras savienošanas instrumentu, groza Regulu (ES) Nr. 913/2010 un atceļ Regulu (EK) Nr. 680/2007 un Regulu (EK) Nr. 67/2010 | Lai gan Regula neparedz starpvaldību līguma noslēgšanu, regulas 11.pants definē īpašus uzaicinājumus attiecībā uz līdzekļiem, kas pārvietoti no kohēzijas fonda transporta nozarei. Regulas I pielikuma I daļa definē pamattīkla koridoru sarakstu, t.sk. Ziemeļjūras – Baltijas jūras galvenā transporta tīkla koridoru, kurā ietilpst Rail Baltica projekts | Baltijas valstis, kas tiesīgas saņemt finansējumu no Kohēzijas fonda EISI pieteikumos startē ar Kohēzijas fonda daļai paredzētu finansējuma atbalsta intensitāti un garantētajām finanšu aploksnēm.  Iepriekš definētie transporta koridori ir pamats Rail Baltica noteiktajai trasei Baltijā. |
| 2A | 2B | 2C |
| Eiropas Parlamenta un Padomes regulu (ES) Nr. 1315/2013 par Savienības pamatnostādnēm Eiropas tīkla attīstībai un ar ko atceļ Lēmumu Nr. 661/2010/ES | Lai gan regula neparedz starpvaldību līguma noslēgšanu, regula nosaka pamatnostādnes Eiropas transporta tīkla izveidei, kas ietver visaptverošo tīklu un pamattīklu, kā arī nodefinē kopīgo interešu projektu. | Rail Baltica atbilstoši regulai ir kopīgo interešu projekts Eiropas transporta pamattīklā. |
| Cita informācija | Nav | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts šo jomu neskar. |
| 2. | Sabiedrības līdzdalība projekta izstrādē | Nav |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Lai nodrošinātu šī Līguma izpildi, visus jautājumus Puses risina sarunu ceļā. Jautājumus, kas saistīti ar Rail Baltica projekta praktisko īstenošanu risina valstu atbildīgās nozares ministrijas un Baltijas valstu kopuzņēmums a/s “RB Rail”. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta īstenošana tiks veikta esošo cilvēkresursu ietvaros. Saistībā ar likumprojekta izpildi nebūs nepieciešams veidot jaunas institūcijas vai likvidēt, reorganizēt esošās. |
| 3. | Cita informācija | Nav |

Anotācijas III, IV sadaļa – likumprojekts šīs jomas neskar.

Satiksmes ministrsU. Augulis

Vīza: Valsts sekretārs K. Ozoliņš

18.01.2017.

1317

P.Markēvičs

67028192, [patriks.markevics@sam.gov.lv](mailto:patriks.markevics@sam.gov.lv)

A.Driksna

66954240, [Agnis.driksna@edzl.lv](mailto:Agnis.driksna@edzl.lv)